இதில், கட்சிகள் மட்டுமே தமது சின்னங்களில் போட்டியிடும். தொகுதி வாரியாக வேட்பாளர்கள் நிற்க மாட்டார்கள். பெறும் ஓட்டு சதவீதத்திற்கு ஏற்ப கட்சிகளுக்கு, எம்.எல்.ஏ.,க்கள் அல்லது - எம்.பி.,க்கள் கிடைப்பர்.இந்த முறையில், தேர்தலுக்கு முன்பே, தங்கள் கட்சியின் சார்பில் நியமிக்கப்பட வேண்டிய உறுப்பினர்களின் பட்டியலை, தேர்தல் கமிஷனிடம் கட்சிகள் வழங்கி விடும். உதாரணமாக, தமிழகத்தில், 234 தொகுதிகள் இருக்கிறது என்றால், ஒவ்வொரு கட்சியும், 234 பிரதிநிதிகளின் பெயர்களை வரிசைப்படுத்தி, பட்டியலை முன் கூட்டியே கொடுக்க வேண்டும்.அந்தந்த கட்சிகள் பெறும் ஓட்டு சதவீதத்திற்கு ஏற்ப, பட்டியலில் அளிக்கப்பட்ட வரிசை படி, எம்.எல்.ஏக்களின் பெயரை தேர்தல் கமிஷன் அறிவிக்கும்.விகிதாச்சார முறையில், சட்டசபை அல்லது பார்லிமென்டில் எல்லா கட்சிகளுக்கும், பிரதிநிதித்துவம் கிடைக்கும். பெரிய கட்சிகளுடன் கூட்டணி அமைத்து வென்றால் தான், சின்னத்தை கூட தக்க வைக்க முடியும் என்ற, சிறிய கட்சிகளின் பரிதாப நிலை மாறும்.தாங்கள் ஓட்டளித்த வேட்பாளர் தோற்றுப் போய் விட்டால், தங்களின் ஓட்டு வீணாக போய் விட்டதாக ஓட்டு போட்ட யாரும் நினைக்க வேண்டியிருக்காது; எல்லா ஓட்டுகளுக்கும் சமமான மரியாதை இருக்கும்.விகிதாச்சார முறையில் நடக்கும் தேர்தலில், தனி நபர்கள் பணத்தை வாரி இறைப்பதைத் தடுக்க முடியும்; ஜாதி, மத அடிப்படையில் வேட்பாளர்களை நிறுத்துவது மாறும். எல்லாவற்றுக்கும் மேலாக, பட்டவர்த்தனமான வியாபாரமாக மாறி, ஊழலின் தொடக்கப்புள்ளியாக இருக்கும், இப்போதைய தேர்தல் முறை முடிவுக்கு வரும்.